Ramona Portelli tintervista lil Elia Mangion Dan l-aħħar it-tfal saru jgħaddu ħafna mill-ħin tagħhom quddiem xi tablet jew laptop aktar milli jaqraw xi ktieb jew jitħarrġu f'xi sport jew passatemp tajjeb. Hija sfortuna tara tfal bla interess u bla ħeġġa, aktar u aktar meta din tkun ġejja mill-ġenituri. Iżda ma nistgħux nitfgħu lil kulħadd fl-istess keffa għax, fortunatament, hawn tfal li jħabirku, u tant ieħor il-ġenituri tagħhom li jħeġġuhom. Naraw diversi tfal li jattendu klassijiet ta' xi sports, kant, mużika u passatempi oħra li jaljenawhom mill-istudju ta' kuljum. Dan l-aħħar sirt naf b'kantanta ċkejkna, imma b'potenzjal qawwi. Fil-fatt, diġà qed tagħmel ħoss kemm lokalment u anke barra minn xtutna. Qed nirreferi għal Eila Mangion. Eila għad għandha għaxar snin, toqgħod il-Fgura u tattendi l-iskola St Joan Antide tal-Gudja fejn tinsab fil-ħames klassi. Bħala passatemp għandha għal qalbha ħafna l-kant. Tgħid li l-karattru tagħha huwa ferriħi, hija tifla umli u perfezzjonista wkoll. Ilha involuta fil-kant għal dawn l-aħħar erba' snin. Proprjament bdiet tkanta l-ewwel darba ma' kor u wara ħasset li għandha tibda tkanta għal rasha. Mistoqsija xi kemm damet tipprattika l-kant sakemm ħarġet tkanta l-ewwel darba quddiem udjenza numeruża, Eila sostniet li għamlet madwar xahar sakemm dehret quddiem udjenza. Ta' min jgħid li Eila rebħet diversi konkorsi lokali u anke barra minn xtutna. Fil-fatt, minn informazzjoni li kont diġà ksibt dwarha sirt naf li, fost oħrajn, rebħet is-Singer of Year 2015 u kienet ukoll overall winner ta' bosta festivals Ħadet sehem fil-Baltic Voice Festival fil-Litwanja fejn rebħet il-kategorija tagħha. Ħadet sehem ukoll waqt in-Northern Lights Festival fil-Finlandja fejn ġiet l-ewwel fil-kategorija tagħha, kif ukoll waqt il-Grand Prix bħala runner-up. Kienet ukoll minn tal-ewwel għal prefinali minn ħafna artisti fil-programm Tra Sogno e Realtà. Se tikkompeti fi New Wave Junior 2016 Però, ta' min jgħid li l-aħħar avveniment importanti għall-karriera tagħha kien li rnexxielha tgħaddi mill-auditions ta' New Wave Junior 2016 li jsir fir-Russja. Eila ġiet magħżula minn ġurija barranija bl-għajnuna ta' Erseb Productions meta semgħuha tkanta fil-Litwanja u l-Finlandja biex tirrappreżenta lil Malta fir-Russja. Wara jumejn ta' auditions fost tmenin parteċipant ta' kalibru minn madwar l-Ewropa kollha, intgħażlu 14-il tifel u tifla, u Eila kienet magħhom għall-finali li se jsir f'Awwissu li ġej. Ħallejt f'idejha sabiex tirrakkontali dwar din l-esperjenza unika. "Għaddejt mal-aħħar 14-il parteċipant minn fost tmenin. B'hekk se nkun qed nirrappreżenta lil Malta fil-finali ta' dan il-festival prestiġġjuż li se jsir f'Awwissu li ġej. Dan il-festival, li jsegwuh miljuni ta' nies, huwa meqjus bħala t-tieni l-aqwa festival wara l-Junior Eurovision Song Contest. Waqt din l-intervista, sirt naf li n-New Wave Junior jesponik sewwa ma' dik il-parti tal-Ewropa u hemm networking tajjeb u, bis-saħħa t'hekk, Eila se jkollha espożizzjoni quddiem nies importanti fil-qasam tal-mużika pop, kif ukoll opportunità ta' aktar klassijiet ta' tagħlim fuq il-vuċi u oħrajn simili. Tim determinat u dixxiplinarju wara Eila Mangion It-tim kollu wara Eila Mangion huma Gillian Attard, li hija l-vocal coach u l-vocal director ta' La Voix Academy, kif ukoll Ritienne Azzopardi li hija vocal coach ukoll, Christine Gauci li hija t-technique tutor, kif ukoll Erika Said li tirrappreżenta lil Eila kif ukoll tippromoviha barra minn xtutna. B'determinazzjoni u anke b'kuraġġ wasslet messaġġ lil dawk it-tfal bħalha li jħossuhom bilkemm ilaħħqu mal-istudji tagħhom, aħseb u ara kemm jagħmlu affarijiet oħra. Tgħid li, fil-każ tagħha, bil-għajnuna tal-ġenituri li jissapportjawha, normalment tfassal time-management serju u effettiv. Sabiex Eila żżomm vuċi tajba jkollha tipprattika l-kant madwar siegħa kuljum, u anke tattendi għal bosta lezzjonijiet fil-ġimgħa. Stedintha tgħaddi messaġġ lil dawk it-tfal mħajra li jkantaw, imma li dejjem baqgħu pass lura. "L-ewwel pass dejjem ikun iebes; biss ngħid li l-kant u l-mużika fihom sodisfazzjon enormi – jgħinuk toħroġ mill-qoxra tal-mistħija, tagħmel ħbieb ġodda u jiffurmawlek karattru b'self-confidence li jgħinek ħafna fil-ħajja," sostniet Eila. Fl-aħħar tal-intervista staqsejtha xi pjanijiet għandha għall-futur tagħha, fejn jidher li għandha karriera tajba quddiemha. "Nixtieq li nkompli għaddejja hekk kif jiena bħalissa, bejn kant u studju, inżomm dejjem saqajja mal-art u x-xewqa li għandi hi li nieħu sehem f'X Factor u nirrappreżenta lil Malta fil-Junior Eurovision Song Contest. Nixtieq nirringrazzja lil kull min s'issa issapportjani, speċjalment lill-ġenituri tiegħi, kif ukoll lil La Voix Academy immexxija minn Gillian Attard fejn nieħu l-lezzjonijiet mingħand Gillian stess, kif ukoll il-vocal coaches Ritienne Azzopardi u Christine Gauci. Fl-aħħar nispiċċa billi ngħid li kulħadd għandu jimxi u jistinka biex il-ħolma tiegħu isseħħ," temmet tgħid Eila.